section_heading: Životopis
paragraph_text: Rodio se kao drugorođeni sin u obitelji baruna Édouarda Alphonsea de Rothschild (1868. – 1949.) i barunice Germaine Alice Halphen (1884. – 1975.). Stariji brat Édouard Alphonse Émile Lionel (1906. – 1911.) nije nadživio rano djetinjstvo. Imao je i dvije sestre, Jacqueline Rebecca Louise (1911. – 2012.), koja je bila francusko-američka šahistica i kiparica i Bethsabée Louise Émilie Béatrice (1914. – 1999.), filantropkinja, koja se preselila 1951. godine u Izrael. Djed mu je bio barun Mayer Alphonse Jakob de Rothschild (1827. – 1905.), sin baruna Jakoba Mayera Rothschilda (1792. – 1868.), osnivača francuske linije Rothschildovih, koji je bio peti i najmlađi sin Mayera Amschela Rothschilda (1744. – 1812.), osnivača dinastije Rothschilda.